ดัชนีดาวโจนส์ร่วงลงต่อเนื่องอีกวัน ลงเกือบ 140 จุดแล้ว
ดัชนีดาวโจนส์ร่วงลงต่อเนื่องอีกวันลงเกือบ 140 จุด จากความกังวลวิกฤตหนี้สินกรีซ
8 พ.ค. 2553

ดัชนีดาวโจนส์ร่วงลงต่อเนื่องอีกวันลงเกือบ 140 จุด จากความกังวลวิกฤตหนี้สินกรีซ
ปิดการซื้อขายตลาดหุ้นสหรัฐ นักลงทุนยังคงเทขายหุ้นอย่างหนัก แม้จะมีข้อมูลล่าสุดจากกระทรวงแรงงานที่ระบุว่า มีการจ้างงานใหม่ในเดือนที่ผ่านมาถึง 290,000 ตำแหน่ง มากกว่าที่คาดไว้ แต่ความวิตกกังวลกับวิกฤติหนี้สินของกรีซ ที่อาจส่งผลกระทบต่อประเทศอื่น ๆ ในยุโรป รวมถึงการฟื้นตัวของเศรษฐกิจโลก ซึ่งความกังวลดังกล่าวเพิ่งฉุดดัชนีหุ้นดาวโจนส์ให้ดิ่งลงเกือบ 1,000 จุด ในการซื้อขายเมื่อวานนี้ มากที่สุดเป็นประวัติการณ์ ก็ทำให้ดัชนีร่วงลงต่อเนื่องอีกวัน ด้านราคาน้ำมันดิบตลาดไนเม็กซ์ ลดลง 2 ดอลลาร์สหรัฐ ไปปิดที่ระดับ 75.11 ดอลลาร์สหรัฐ/บาร์เรล ทำให้หลังปิดตลาด ตลาดหุ้นสหรัฐ ดัชนีดาวโจนส์ ปิดที่ 10,380.43 จุด ลดลง 139.89 จุด หรือ 1.33% ดัชนีแนสแดค ปิดที่ 2,265.64 จุด ลดลง 54 จุด หรือ 2.33% และดัชนีเอสแอนด์พี ปิดที่ 1,110.88 จุด ลดลง 17.27 จุด หรือ 1.53%
ตลาดหุ้นสำคัญของยุโรป ดัชนี FTSE 100 ตลาดลอนดอน ปิดที่ 5,123.02 จุด ลดลง 137.97 จุด หรือ 2.62% ดัชนี DAX ตลาดแฟรงก์เฟิร์ต ปิดที่ 5,715.09 จุด ลดลง 193.17 จุด หรือ 3.27% และดัชนี CAC 40 ตลาดปารีส ปิดที่ 3,392.59 จุด ลดลง 163.52 จุด หรือ 4.60% ส่วนน้ำมันดิบเบรนต์ ตลาดลอนดอน ปิดที่ 78.27 ดอลลาร์สหรัฐ/บาร์เรล ลดลง 1.56 ดอลลาร์สหรัฐ 
ราคาทองคำตลาดนิวยอร์ก ปิดที่ 1,210 ดอลลาร์สหรัฐ/ออนซ์ ปรับขึ้น 13.10 ดอลลาร์สหรัฐ